ธนชาตรื้อเป้าสินเชื่อหลังเช่าซื้อโตเกินคาด
&#8220;ธนชาต&#8221; ทบทวนเป้าสินเชื่อใหม่ หลังตลาดเช่าซื้อรถยนต์ส่อฟื้นตัวแรง ไตรมาสแรกสินเชื่อโตแล้วกว่า 2%
19 เม.ย. 2555

“ธนชาต” ทบทวนเป้าสินเชื่อใหม่ หลังตลาดเช่าซื้อรถยนต์ส่อฟื้นตัวแรง ไตรมาสแรกสินเชื่อโตแล้วกว่า 2% 
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า ขณะนี้ธนาคารอยู่ระหว่างการทบทวนแผนทางธุรกิจ หลังจากตัวเลขการเติบโตของตลาดเช่าซื้อรถยนต์และตัวเลขการลงทุนในภาคเอกชนในไตรมาสแรกออกมาค่อนข้างดี โดยมีการเติบโตกลับมาอยู่ในระดับใกล้เคียงกับช่วงก่อนเกิดภัยน้ำท่วม 
ทั้งนี้ สินเชื่อของธนาคารในไตรมาสแรกมีการเติบโตไปแล้วกว่า 2% ซึ่ง 55% มาจากสินเชื่อรายย่อย และเป็นสินเชื่อเช่าซื้อรถยนต์สัดส่วนถึง 40% 
“สินเชื่อเช่าซื้อปีนี้น่าจะออกมาดี หากพิจารณาจากงานมอเตอร์โชว์ที่มีรถรุ่นใหม่รวมถึงรถอีโคคาร์เข้าสู่ตลาดเยอะ ค่ายรถยนต์ก็คาดว่า ยอดขายในปีนี้อาจถึง 1 ล้านคัน เราจึงกลับมาวิเคราะห์ตลาดรถยนต์ใหม่ สำหรับสินเชื่อประเภทอื่นทั้งสินเชื่อธุรกิจขนาดใหญ่และสินเชื่อเอสเอ็มอีก็โตได้ดีเช่นกัน ปีนี้คงดีกว่าปีที่ผ่านมาแน่นอน” นายสมเจตน์ กล่าว
นายสมเจตน์ กล่าวว่า การเติบโตของสินเชื่อธนาคารในปี 2555 จะยังคงมาจากสินเชื่อเช่าซื้อรถยนต์เป็นหลัก อย่างไรก็ตามจากการควบรวมกิจการในปีที่ผ่านมา ธนาคารจะพยายามขยายธุรกิจใหม่อย่างสินเชื่อเอสเอ็มอีและสินเชื่อธุรกิจขนาดใหญ่ สินเชื่อบัตรเครดิตและสินเชื่อบ้านด้วย เพราะเศรษฐกิจในขณะนี้เอื้อต่อการเติบโตทุกด้าน
ขณะเดียวกันล่าสุดธนาคารได้ร่วมกับพันธมิตรเข้าไปเป็นผู้จัดจำหน่ายหุ้นกู้ไม่ด้อยสิทธิวงเงิน 6,000 ล้านบาท ให้แก่บริษัท ราชธานีลิสซิ่ง ที่ทำธุรกิจเกี่ยวกับสินเชื่อเช่าซื้อรถบรรทุก รถมือสอง และรถมอเตอร์ไซค์ขนาดใหญ่ ซึ่งธนาคารถือหุ้นอยู่ 65% เพื่อใช้เป็นทุนสำหรับขยายสินเชื่อในปี 2555 ที่ตั้งเป้าเอาไว้ถึง 30%